
A RhCp* (N,N) kétfogú ligandumokkal képzett komplexeinek oldategyensúlyi vizsgálata

Kulcsszavak: ródium;2,2’-bipiridin;etilén-diamin;katalízis;rákellenes
A fémorganikus vegyületek a katalitikus reakciókban és a gyógyászatban, különösképp a rákellenes kutatásban is bíztató eredményeket produkálnak. A [RhCp*(H2O)3]2+ [pentametil–ciklopentadienil-ródium(III)] a nitrogén donoratomú ligandumokkal stabilis komplexeket képez, mely e két potenciális alkalmazási területen fontos tulajdonság.
A 2,2’-bipiridinnel (bpy) képzett komplexe, a [RhCp*(bpy)]2+ vegyület, az irodalomban jól ismert, mint koenzimek in situ regenerálására képes anyag és hidrid-transzfer [1]. Rákellenes aktivitása a [RhCp*(en)]2+ (en = etilén-diamin) komplexszel egyetemben alacsony (IC50 > 100 [image: ] M ), azonban fenantrolinnal és nagyobb polipiridilekkel képzett komplexei már in vitro mérések esetén aktívnak bizonyultak [2]. Így e rákellenes komplexek modelljéül is szolgálhat a [RhCp*(bpy)]2+ és a [RhCp*(en)]2+.
Azonban – a [RhCp*(bpy)]2+ széleskörű felhasználása ellenére – eddig kvantitatív mérések nem történtek az oldategyensúlyt megszabó állandók meghatározásának érdekében. Ezért vizsgáltuk a két komplex oldatbeli viselkedését kloridiont tartalmazó és klorid-mentes közegben pH-potenciometriás, UV-látható és 1H NMR spektroszkópiás módszerek kombinációjával. Emellett a [RhCp*(L)(H2O)]2+ komplexekben a víz kloridionra történő cseréjét is jellemeztük.
Tanulmányoztuk ezen komplexek humán szérum albuminnal való kölcsönhatását is kötőhely-markerek és aminosav oldallánc modellek bevonásával 1H NMR, spektrofluorimetria, ESI-MS és ultraszűrés módszerekkel.

